A) ORDINATIO CAPITULI GENERALIS anno Domini 1628, die vero 22 mensis maii et sequentibus apud Cistercium celebrati. *Diffinitores* : Rmus D. N. **Cisterciensis**, s. th. pr., D. de Stamedio, D. de Caesarea, D. de Laude, D. de Charmeia, monasteriorum abbates. Adm R. D. Yvo de **Firmitate**, s. th. pr., D. de Lucella, D. de Tribus regibus, D. de Fulcardimonte, D. de Strata, monasteriorum abbates. Adm R. D. Carolus de **Pontigniaco**, D. de Loco Dei, D. de Fonte Guillelmi, D. de Pietate, D. de Marcilliaco, monasteriorum abbates. Adm R. D. Claudius de **Claravalle**, D. de Dunis, De Villario, D. de Petris, D. de Villanova, monasteriorum abbates. Adm R. D. Claudius de **Morimundo**, D. de Veteri campo, D. de Clarofonte, D. de Sancto Benedicto, D. de Claroloco, monasteriorum abbates. *Confessarii* : D. de Valle clara, D. de Columba, D. de Stella, monasteriorum abbates. *Magistri caeremoniarum* : Adm R. de Claravalle, prior et supprior Cistercii. *Receptores excusationum* : D. de Veteri monte, D. de Castellione, D. de Freistorff, D. de Alta sylva, monasteriorum abbates. *Promotores causarum* : D. de Monte S. Mariae, D. de Septem fontibus. *Examinatores contractuum* : D. de Riveto, D. de Leoncella, D. de Altaripa. *Notarii ad pedes* : Ioannes Bougeret, secretarius Rmi D. Cisterciensis, fr. Iacobus de Saramea religiosus professus de Scala Dei. *Notarii capituli generalis* : D. de Pontefrigido ; D. de Charitate. *Auditores computationum* : Rmus D. N. et quatuor primarii abbates, et quos ipsis placebit eligere. *Portarii diffinitorii* : Coadiutor de Nizella, et coadiutor de Stamedio. * * * Anno Domini 1628, die 22 maii et sequentibus in generali Capitulo apud Cistercium celebrato, diffinita sunt quae sequuntur. ORATIONES 1.  Pro sanctissimo D. N. D. Urbano Divina Providentia Papa VIII, *etc.* 2.  Praeterea pro serenissimo … *etc.* 3.  Similiter pro R. D. Tristando de Bizet, … *etc.* 4.  Insuper pro burgensibus … *etc.* 5.  Pro pace etiam … *etc.* 6.  Postremo pro felicis … *etc.* DIFFINITIO DE ANTIQUO DEBITO 7.  Nos, frater Petrus Nivellius, abbas Cistercii… *etc. ut in superioribus annis*. DIFFINITIONES GENERALES 8.  Praesens Capitulum generale illa omnia quae pro disciplina regulari in Ordine restauranda, moribusque reformandis, in praecedenti Capitulo sancita sunt, praecipue vero circa trium votorum exactam observationem, confirmat, et pro illis fortius stabiliendis, sequentia decreta condidit, quae ab omnibus Ordinis professis, prout unumquemque illorum afficiunt inviolabiliter observari praecipit. 9.  Ac primo quidem visum fuit omnes antiquas diffinitiones in Capitulis generalibus ad hoc usque tempus editas sedula diligentia inspiciendas, et sepositis illis quae pro necessitate temporum factae fuerunt usuque abrogatae sunt, ceteras omnes in unum codicem compilandas, cui labori suscipiendo committuntur dilecti fratres Iacobus de Saramea, monasterii de Scala Dei professus, Rmi D. Cistercii sacellanus, et Ioannes Bougeret eiusdem secretarius, qui compilatas huiusmodi diffinitiones et in unum codicem digestas, proximo generali Capitulo praesentabunt ab illo approbandas vel improbandas. 10.  Et quia multa decreta circa monialium clausuram olim edita in multis locis executioni demandata non fuerunt, renovatur diffinitio a Capitulo generali anni Domini 1618 circa huiusmodi clausuram facta, quam praesens Capitulum observari strictissime praecipit, et in omnibus regnis et provinciis per illarum vicarios generales executioni, cessante omni excusatione, demandari. 11.  Audito promotore causarum, qui multos Ordinis monachos differenter vestiri contra decentiam et uniformitatem, quas ab omnibus servari debet, graviter conquestus est, universis Ordinis professis iniungitur, ut iisdem omnino vestium et indumentorum genere et forma utantur, de scilicet modo quo in Cistercio et primis quatuor monasteriis vestiuntur illorum professi. 12.  Religiosae omnium Ordinis professorum quieti Capitulum generale providere cupiens, districte praecipit ut in monasteria quae abstinentiae ab esu carnium noviter se tradiderunt, nullus omnino monachus ad ibidem commorandum mittatur, qui illam non sit paratus amplecti, nec similiter in monasteria quae in antiquissimo usu Ordinis et Apostolicae dispensationis beneficio permanserunt, ullus illorum mitti possit qui praedictae abstinentiae se dederunt, ne ex diversitate convictus unio scindatur et oriantur dissidia. Interim omnibus et singulis in quibuscumque monasteriis et locis commorantibus serio iniungitur ut ieiunia Ordinis exactissime servent. 13.  Cum in religiosis Ordinibus vix quidquam boni ab illis sperari possit, qui statim a principio suae conversionis vera pietatis tinctura et religionis spiritu non imbuuntur, idque in monasteriis, ubi exiguus est monachorum numerus vel impossibilis vel nimis difficilis esse quotidiana experientia esse comprobetur, idcirco diffinitiones Capitulorum generalium anni Domini 1605 et 1618 de instituendis communibus novitiatibus, ubi totius provinciae novitii sedulo in vera observantia instrui et educari possint, praesens generale Capitulum renovat, et Rdis quatuor primariis abbatibus committit, ut per universas regni Franciae provincias huiusmodi communes novitiatus sumptibus uniuscuiusque illarum institui quantocitius curent, idemque in aliis regnis et provinciis ubicumque opus fuerit, ab illarum vicariis generalibus fiat, et nullatenus negligantur ; sed nullus omnino ad cuiuscumque instantiam recipiatur novitius, qui requisitas omnes qualitates iuxta Summorum Pontificum decreta et constitutiones non habuerit. 14.  Et quia Capitulo generali relatum fuit, a venerabilibus Ordinis abbatissis multos circa novitiarum receptionem committi abusus, illis omnibus et singulis sub poena excommunicationis et suspensionis a sua dignitate abbatiali prohibetur ne sine licentia patris immediati vel vicarii generalis provinciae, ubi patres immediati non sunt, ullas omnino novitias suscipere praesumant, quod ne ignorare possint, illis per singulas provincias vicarii generales praesens decretum intimabunt, providebuntque ut in novitiarum receptione et professionis emissione, omnes pecuniae quae dotis nomine debuntur, in emptionem bonorum immobilium pro monasterio in quo professionem emittent, quantocitius convertantur, nec plures novitiae suscipiantur quam quae ex monasterii annuis redditibus convenienter sustentari poterunt. 15.  Ut occurratur scandalis, quae saepe oriuntur ex monachorum evagatione, Capitulum generale praecipit, ut qui deinceps sine licentia a suo superiore subscripta et sigillo illius obsignata e monasteriis suis egressi fuerint, ab illis apud quos diverterint, carceribus mancipentur, ibique per octiduum in pane et aqua ieiunent. Quod si in urbibus inventi fuerint absque huiusmodi licentia, curabunt provinciarum syndici, ut ibidem in carceres detrudantur, per octiduum similiter ieiunio in pane et aqua incarcerandi. Dabuntque operam praedicti syndici, ut superioribus monasteriorum, a quibus egressi fuerint huiusmodi vagabundi monachi, significetur illorum captura, et in carceribus detentio, ut quantocitius aliquem ex suis religiosis ad eos transmittant quibus incumbet huiusmodi errantes et vagabundos, postquam peracta poenitentia liberati fuerint, illos in ipsorum monasteria reducendi. 16.  Vicariis provinciarum iniungitur, ut singulis annis, cessante legitimo impedimento, omnia et singula tam virorum quam mulierum sibi commissa monasteria visitent, sub poena depositionis a suis vicariatibus ; atque ut accurratius [accuratius] fiant huiusmodi visitationes, curent syndici provinciae ut vicarium comitentur illique assistant, et quidquid pro monasteriorum reformatione vel conservanda in illis observantia et disciplina regulari necessarium vel opportunum fuerit, omni studio promoveant. Dictis autem vicariis ratione laborum illis incumbentium in unoquoque monasterio, absoluta visitatione, solventur pro honorario decem libr. turonen., syndicis quinque. Et quando contigerit huiusmodi visitationes a commissariis Capituli generalis aut Rmi D. Cistercii fieri, tunc ratione commissionis extraordinariae illis decem aurei nummi solvi debebunt. Si vero a praefato Rmo D. vel ab antiquo et primariis quatuor abbatibus alicuius magnae occasionis gratia, aliquis commissarius in aliquod monasterium particulare mittatur, omnes itineris expensae cum honorario consueto ab huiusmodi monasterio illi exhibebuntur. Atque ut vicarii provinciarum supradicti alacrius suis officiis incumbant, ipsi illorumque monasterium pro tempore vicariatus eorum a contributionibus Ordinis eximuntur si abbates sint, in plenaria Ordinis potestate. 17.  Ad evitandum animarum periculum et cavendum ne qui paupertatem voverunt, specioso aliquo praetextu in maledictum proprietatis vitium incidant, Capitulum generale omnibus monasteriorum utriusque sexus abbatibus, abbatissis, et aliis superioribus serio praecipit, ut monachos et moniales, qui a suis parentibus annuas pensiones habuerint, de cetero non patiantur illas propriis manibus percipere ; sed curent (omni seposita circa hoc indulgentia vel conniventia) ut a cellerariis simul officiariis administrationi temporalium bonorum praepositis percipiantur, in communem monasterii utilitatem applicandae. Et si illos quoquo modo in alia monasteria migrare contigerit, praefatae huiusmodi pensiones non illos sequentur, sed monasteriis in quibus professionem emiserunt, solventur. 18.  Cum religiosam vitam non decet saecularis conversatio, renovatur antiquum et saepius repetitum decretum quo cavetur, ne monachi Ordinis ecclesiis parochialibus inserviant. 19.  Nullis monachis sit liberum ad Ordinem etiam strictiorem transire, nisi petita licentia a suo superiore. Et si quis illa non petita transierit, pro apostata et desertore sui instituti habeatur, nec alio modo recipiatur, si ipsum aliquando reverti contigerit, quam quomodo secundum Ordinis constitutiones fugitivi et apostatae recipiuntur. 20.  Districte prohibetur omnibus abbatissis, ne monialium suarum professiones in aliis quam abbatum Ordinis manibus emitti patiantur. Et si quae aliter fecerint, omnium et singularum professiones quae a quibuscumque aliis receptae fuerint, nulliter factas, irritasque et nullius fore momenti Capitulum generale declarat ; nec huiusmodi moniales Ordini vel monasterio, in quo sic nulliter professae fuerint, incorporatas esse, liberumque semper ipsis fore ab illo discedere. 21.  Moniales autem rite et legitime professae, si absque licentia Rmi D. Cistercii vel patris immediati aut vicarii generalis provinciae in scriptis obtenta egrediantur, in apostasiae crimen incidisse censeantur nec in reditu suo aliter recipiantur quam apostatae Ordinis. 22.  Nulla in receptionibus novitiorum et novitiarum, vel in illorum professionibus, aut in primae missae celebratione, fiant convivia, sicut pluribus Capitulorum generalium diffinitionibus cautum fuit ; quas in omnibus utriusque sexus monasteriis exactissime servari praecipitur. 23.  Omnibus abbatissis, praesertim vero abbatissae monasterii de Bello visu, alias de S. Bernardo prope Bayonam, sub poena inobedientiae et suspensionis a dignitate abbatiali, iniungitur ut alios in suis monasteriis patres confessarios non admittant praeterquam Ordinis religiosos, de quibus ipsis providebunt patres immediati. 24.  Hortatur Capitulum generale omnes Ordinis conventus in quibuscumque monasteriis et locis degentes, ut quemadmodum in omnibus eiusdem Sacratissimae Virginis festivitatum vigiliis per totum Ordinem ieiunantur, ita et in omnibus eiusdem festivitatibus ab esu carnium ad imitationem Cistercii, communis omnium matris, abstineatur. 25.  In mensa abbatum, etiam in praesentia quorumcumque hospitum, fiat lectio saltem in principio et fine mensae, ut refectionem corporalem spiritualia comitentur alimenta. 26.  Cum innumera sint beneficia, quae singulis diebus omnes mortales, praecipue vero qui suavissimo religionis iugo subduntur, ab angelo suo custode accipiunt ; idcirco praecipitur ut eiusdem officium in omnibus Ordinis monasteriis, eadem die qua in Ecclesia romana, celebretur ; ad quem effectum Capitulum generale Rdo abbati de Claravalle committit, ut quamprimum ipsi commodum fuerit praedicto officio cantus ecclesiastici notas apponi curet. Pariterque iniungitur ut festum sancti Stephani, tertii abbatis Cistercii per totum Ordinem fiat instar divi Bernardi, sed sine octavis. 27.  Renovatur diffinitio Capituli generalis anni 1618 de missa secundum ritum romanum celebranda, in qua, si conventualis fuerit, tres aut quinque ad summum collectae dicantur, quarum una sit pro Imperatore vel pro Regibus et aliis Potentatibus secundum provincias ipsorum ditionis. Et quando fuerint duae missae celebrandae, tunc in prima dicatur huiusmodi collecta. 28.  Renovatur etiam diffinitio circa confessiones, et praecipitur ut sacerdos illas audiens sedeat, neque suo poenitenti absolutionem nisi post impositam poenitentiam et iniunctam satisfactionem elargiatur. 29.  Propter Ordinis reverentiam, cuius privilegia a Sanctae Sedis Apostolicae benignitate diversis temporibus impetrata omnibus illis necessitatibus consuluerunt, monentur omnes novi abbates, ut benedictionem abbatialem non ab aliis quam a Rmo D. Cistercii, vel ab aliis patribus Ordinis ad id potestatem habentibus accipiant. 30.  Eleemosinae sive quotidianae sive aliae, quae statutis temporibus fiunt iuxta laudabilem Ordinis consuetudinem, ad portam monasterii distribuantur ; nec liberum sit illas in aliis locis ad libitum pauperibus erogare. Et quia multi commendatarii id facere negligunt, idcirco praecipitur prioribus et conventibus, ut quae in huiusmodi eleemosinas distribuendae fuerint, sibi ab illis consignari curent. Quod si recusaverint, ipsos ad id per iuris et iustitiae vias cogant ; siquidem quae ex bonis monasterii pauperibus traduntur, aequius et convenientius est monasterio monachorum distribui, quam per manus saecularium. 31.  Cum suprema in Ordine dignitas particulari honore fulgere debeat, omnesque illi debitum cultum et reverentiam exhibere teneantur, Capitulum generale districte praecipit omnibus Ordinis professis cuiuscumque conditionis, gradus vel dignitatis existant, ut soli domino Cistercii, sive in scribendo sive in loquendo Reverendissimi titulum ac nomen attribuant, ab antiquissimis temporibus illi semper privative quoad omnes Ordinis praelatos attributum fuisse cognoscitur. 32.  Quotiescumque monasterium Cistercium matrem ceterorum omnium vacare contigerit, totius Ordinis regimen et directionem penes quatuor primarios abbates residere Capitulum generale declarat. Et quia difficile esset ipsos semper pro omnibus occurrentibus negotiis simul convenire, poterunt ex seipsis unum vel duos eligere, qui nomine ipsorum praefatis regimini et directioni attendant. 33.  Nullis omnino abbatibus praeterquam quatuor primariis et praesidibus congregationum liceat plures quam quatuor equitaturas ad Capitulum generale adducere. Et si qui aliter facere praesumpserint, in eo non admittantur. 34.  Abbates regulares qui intimati defuerunt Capitulo generali, et legitimas excusationes non miserunt, in poenam contumaciae mulctantur triginta coronatis aureis, a vicariis generalibus provinciae exigendis, et cum illius contributionibus Rmo D. Cistercii transmittendis. Quod tamen non extenditur ad abbates monasteriorum in congregationes reductorum. 35.  In Capitulis generalibus super omni re et materia gravi quae proposita fuerit cum Diffinitoribus deliberaliter, nisi communi omnium et unanimi consensu videatur negotium propositum, absque deliberatione resolvi et determinari posse. 36.  Diffinitiones praesentis Capituli generalis et omnium aliorum in posterum celebrandorum, postquam in scriptis per abbates notarios fuerint redactae, a Rmo Cistercii et quatuor primariis abbatibus pro tempore existentibus, necnon a praefatis abbatibus notariis subscribentur, ut integra illis adhibeatur fides, alioquin nullius sint vigoris et roboris. Transumpta [Transsumpta] vero illarum quae ad vicarios generales provinciarum vel alios fuerint transmittenda, solius praefati Rmi D. vel alicuius ex praefatis quatuor primariis abbatibus manu subscripta, plenam et integram fidem facient. 37.  Procuratores generales, vicarii provinciarum et alii publici officiarii Ordinis a Capitulo generali creabuntur, et illo non sedente, a Rmo D. Cistercii et quatuor primariis abbatibus, quando aderunt. 38.  Vicarii a Capitulo generali vel a Rmo D. Cistercii instituti visitando monasteria suarum provinciarum tenebuntur in chartis visitationum exprimere, cuius lineae sive filiationis sit monasterium quod visitant, et si quae nascantur appellationes ab illorum decretis, servabitur forma praescripta in diffinitione Capituli generalis anni 1605 quae sic incipit : Occurrente aliqua difficultate, etc. Ita ut in huiusmodi appellationibus primo ad patrem immediatum, deinde ad Rmum D. Cistercii vel ad Capitulum generale provocetur ; sed nemini liceat nisi in re gravi et magni momenti, quae ad famam spectet, appellationem interiicere, non autem in materia correctionis particularis vel alicuius rei similis. 39.  Quoties contigerit aliquem ex abbatibus Ordinis propter tenuitatem reddituum et proventuum sui monasterii alicui alteri ex monasteriis commendatis praefici, etiam si quae ad prioris officium spectant ibidem praestet, ratione tamen dignitatis abbatialis, qua fungitur, non prior sed commissarius appellabitur. 40.  Cum propter temporum calamitatem in defendendis Ordinis privilegiis et iuribus ingentes quotidie faciendae sunt expensae, Capitulum generale committit Rdis abbatibus de Firmitate et de Charitate ad Lesinas, necnon cellerario monasterii Cistercii, ut quantocitius ibidem conveniant et maturo consilio taxas contributionum annuarum Ordinis diligenter examinent, illisque in summam totalem redactis, an subeundis per totum Ordinem oneribus sufficere possint, exacte discutiant, ita ut exinde sumptus ad Capituli generalis celebrationem necessarii desumantur, illique qui procuratori generali in Curia romana subministrandi sunt, et illi qui fieri debent tam pro sollicitatione processuum et legationibus ab Ordine demandatis, quam pro aliis quotidie emergentibus negotiis et necessitatibus. Et casu quo sufficere non posse censeantur, Capitulum generale praefatis Rdis abbatibus et cellerario potestatem facit taxas ampliores et quae olim maiores vocabantur, renovandi, ut supradictis omnibus oneribus pares et sufficientes esse possint, in plenaria Ordinis potestate. DIFFINITIONES SPECIALES 41.  *Litterae Congregationis Superioris Germaniae.* — Reverendissime in Christo Pater ac Domine Domine observandissime, Rdi adm. Patres ac Domini Primates, ceterique in Capitulo generali congregati, Spiritus Sancti assistentiam et obsequi paratissimam. — Quia prima fuit semper et etiamnum est potissima nostra cura, ut ad primorum patrum eorumdemque legitime sibi succedentium superiorum mentem et voluntatem nos accommodaremus, dubitare non possumus, quin ad id ulterius promovendum aliorum etiam ope adiuvemur et imitemur. Incitati sumus a Rmo D. Nicolao Boucherat, piae memoriae, generali, et ipso etiam toto venerabilis Capituli consessu anno 1623 per specialem diffinitionem, qua commissarii tres eiusdem Rmi D. generalis et Capituli generalis nomine deputati sunt, R. adm D. abbas Salemitanus, R. adm pater Ioannes Caesariensis, R. adm pater Michael Alderspacensis abbates, ut ceteris Rdis adm patribus abbatibus Superioris Germaniae convocatis concorditer deliberarent, quae ad reformationem Ordinis, disciplinae regularis innovationem et congregationem aliquam ineundam, ut exin uniformitas introduci possit, accommodata et opportuna viderentur, paruimus monitis, et sepositis domesticis occupationibus in id unum incubuimus, ut et congregatio iniretur, et uniformitas per omnia quantum fieri posset institueretur. Flavit Spiritus et fluxerunt aquae gratiarum, nam in uno Spiritu congregati, quae Spiritus sunt sapientes, et in anteriora extensi statuta condidimus, non quasi non separaturi ab obedientia et reverentia Rmae V. Paternitatis, RR. primorum patrum et Capituli generalis, quae pro temporis exigentia et religiosorum in partibus nostris necessitate opportuna visa sunt. Rogamus itaque Rmam V. Paternitatem totumque Capitulum generale ea qua par est reverentia et submissione, ut qui in eamdem congregationem suaserunt, imo imperarunt, iidem iam initam et glutini indissolubili coniunctam suis confirmationibus roborare et consolidare. Praeterea, cum unanimi consensu per vota secreta omnium RR. patrum iterato nominati sunt in vicarium quidem generalem congregationis nostrae R. adm pater Salemitanus, in vicarios vero provinciarum Sueviae R adm pater Caesariensis, Franconiae R. adm pater Ebracensis, Bavariae R. adm pater Alderspacensis, Helvetiae et Alsatiae R. adm pater Lucellensis. Eosdem ut Rmae V. Paternitatis approbare et confirmare dignetur, eoque magis, dum nihil nisi quae Ordinis sunt, et in statutis pluribusque Capitulis generalibus conclusa decretaque in istis reperiantur invenianturque. Quod si Rmae V. Paternitates petitionem nostram ratam et iustam habuerint, omnes nos quam maxime obligatos habebunt, dabimusque operam ut accepti beneficii aeternum memores simus. Quibus omnibus longaevam sospitatem Sanctique Spiritus gratiam, opem et auxilium vovemus, eorumdem precibus et sacrificiis nosmetipsos commendantes. In quorum fidem manu propria subscripsimus et consueto maiori congregationis nostrae sigillo muniri fecimus. Datum in monasterio B. M. de Caesarea, 8 die septembris anno 1626. Rmae Paternitatis Vestrae, adm RR. PP. ac DD. Primatum et aliorum coabbatum devotissimi et devoti filii et confratres : fr. Thomas abb. Salemitanus, fr. Laurentius abb. Lucellensis, fr. Iacobus abb. Caesariensis, fr. Michael abb. Alderspacensis, fr. Ioannes monasterii Brumbacensis abb., fr. Sigismundus abb. Schontalensis, fr. Thomas abb. in Stamps, fr. Leonardus abb. Furstenfeldensis, fr. Michael Schelerius loco R. D. abb. Ebracensis, fr. Ioannes Kronier loco adm R. D. mei Danielis Adami abb. Raithenaslacensis, fr. Bernardus Helm loco adm R. D. mei abb. de Sancto Urbano. Secretarii : fr. Benedictus Staub Salemitanus, et fr. Christoforus Kolichen Caesariensis. 42.  Cum pro parte Coronae Arragonum, Romanae et Germaniae congregationum statuta nuper ut eis edita Capitulo generali ab ipso approbanda aut improbanda humiliter praesentata fuerint, idem Capitulum generale reverenter supplicat Rmo D. N. Cisterciensi, ut illa legere et examinare dignetur, vel legi curet et examinari, eaque prout sibi placuerit confirmet aut infirmet, ac insuper ut petitionibus a diversis abbatibus Germaniae factis annuere aut eas reiicere velit in plenaria Ordinis potestate. 43.  Visa supplici libello pro parte patrum venerabilium Guillelmitarum monasterii Sanctae Catherinae in Palude comitis, in dioecesi Coloniensi, existentis, requirentium ut dictum suum monasterium in Ordinem nostrum recipiatur, eidemque incorporetur. Capitulum generale ipsorum desideriis satisfacere cupiens, illud omnesque et singulas personas in eo existentes tam praesentes quam futuras acceptat, dictoque Ordini nostro incorporat, et filiationis monasterii nostri de Veteri campo in eadem dioecesi esse et fore in perpetuum, necnon secundum dicti Ordinis nostri constitutiones regi, et omnibus nostris privilegiis debere frui et gaudere declarat, in plenaria Ordinis potestate. 44.  Super iniustis vexationibus, quas monachi monasterii nostri de Valle patiuntur a fratribus Fuliensibus, supplicatur humiliter Rmo D. N. Cisterciensi, ut christianissimam Maiestatem nomine Capituli generalis adire velit, easque illi exponere, et remedium ab illa impetrare ; neve dictus Rmus D. N. sumptibus gravetur, promittit Ordo expensas quas fecerit ipsi refundere. Et interim supradictis monachis de Valle permittitur ut mutuas pecunias ad subveniendum praesentibus suis necessitatibus usque ad summam quatuor millium libr. turonen. accipere possint, pro quibus, si opus fuerit, hypothecae subiicientur bona immobilia collegii nostri Parisiensis, ea conditione ut cum praedicti monachi ipsorumque conventus istis molestiis liberati fuerint, supradictam summam mutuo acceptam solvere et restituere teneantur. 45.  Visis processibus visitationum in monasterio monialium in urbe seu oppido de Ruremond existenti, per R. abbatem Campensem, in Germania inferiori et adiacentibus provinciis vicarium generalem factarum, simulque articulis ibidem pro introducenda reformatione et observantiae regularis restitutione relictis. Praesens Capitulum generale omnia et singula in illis contenta approbanda et confirmanda esse censuit prout approbat et confirmat, debitaeque executioni demandari praecipit, in plenaria Ordinis potestate ; ad quam effectum, si quae pro parte abbatissae et monialium dicti monasterii nascantur difficultates, procuratori generali in Curia romana existenti mandatur, ut apud SS. D. N. dicti vicarii generalis pias intentiones totis viribus promoveat, et remedia necessaria procuret. 46.  *Lettres à Son Altesse Sérénissime Infante d’Espagne.* — Madame, Notre Chapitre general a sceu par l’abbé de Vieuchamp la bénignité, de laquelle il vous plait user envers l’ordre de Cîteaux, et comme V. A. S. le favorise de sa libérale protection lorsqu’il en a nécessité, Vos louanges ausquelles on ne peut plus rien ajouter, n’en sont que renouvellées ; et cela nous fait aussi souvenir des obligations que nous avons à votre pieuse bonté pour laquelle nos âmes sont tellement allumées d’affection et de service, que les flammes ne s’éteindront jamais. Nous vous supplions cependant très humblement, Madame, nous vouloir continuer cette douceur, et à cet effet d’agréer ce que ledit abbé de Vieuchamp a fait touchant l’abbesse de Munster à Ruremond, et la défendre et protéger contre les vexations de la noblesse des Pays de Gueldre et autres, qu’ils voudroient injustement molester ; ce qui nous obligera toujours davantage à continuer par tout notre Ordre les sacrifices que nous faisons à Dieu pour l’accomplissement de vos saints désirs, étant à perpétuité, Madame, vos très humbles et très obéissants serviteurs.  Les abbés tenants le Chapitre général à Cîteaux. 47.  Nobilibus Viris et nobili prosapiae de Reusenbergs. — Nobiles et generosi Viri, Lectae fuerunt in Capitulo generali nobilium et generosarum vestrarum Dominationum litterae de negotiis monasterii de Ruremont agentes, quarum intuitu quidquid salvis Summorum Pontificum decretis et huiusce Ordinis constitutionibus fieri potuisset, nobilibus et generosis V. Dbus concessum et indultum fuisset. Verum quia non solum Summo Iudici Deo, sed etiam ipsius in terris vicario Summo Pontifici reddenda est exactissima ratio regiminis et directionis omnium et singulorum huiusce Ordinis monasteriorum ; idcirco vestris in hac parte desideriis complacere Capitulum generale cum nequeat, vestras nobiles et generosas Dominationes rogat ut pensatis mature rebus, quae Domini sunt quaerentes, et nobilium istarum virginum suarum propinquarum et consanguinearum saluti consulentes, Rdo abbati Campensi, vicario generali et supradicti monasterii patri immediato, in omnibus favere, ac institutam ibidem iussu superiorum secundum Ordinis statuta reformationem omnibus suis conatibus promovere studeant, condignam mercedem ab eo recepturi, qui solus sui amantibus praemio aeternitatis largiri potest ; quem precamur, ut nobiles et generosas vestras Dominationes diutissime incolumes servet. — Nobilium et generosarum vestrarum Dominationum humiles et addicti amici, abbates in Capitulo generali congregati. 48.  Diffinitionem factam in Capitulo congregationis Coronae Arragonum, ne qui fuerit secretarius dictae congregationis illico post illius egressum ab huiusmodi officio abbas constitui possit, Capitulum generale in favorem eorum qui fideliter in praedictae congregationis servitium strenuam operam navaturi sunt, cassat atque irritat, et nullius roboris in posterum fore decernit, in plenaria Ordinis potestate. 49.  Ne monasteria nostra monialium de Trasovaren, de Sancta Lucia et de Tulebras in Caesaraugustana dioecesi et Corona Arragonum existentia, defectu visitatorum aliquod in spiritualibus et temporalibus detrimentum patiantur, praesens Capitulum generale illa praesidi congregationis Coronae Arragonum, aliter vicario generali dicto pro tempore existenti, commendat et subiicit, illique omnimodam super illa superioritatem iuxta Ordinis constitutiones attribuit, in plenaria Ordinis potestate. 50.  Capitulum generale necessitatibus monasteriorum in Maguntinensi et Trevirensi dioecesibus existentium providere cupiens, illa omnia tam virorum quam monialium visitationi et curae vicarii generalis Inferioris Germaniae, accedente tamen RR. abbatum consensu subiicit, ac pro illorum et ceterorum sub ipsius vicariatu existentium prospera directione concedit, ut dictos omnes RR. abbates in certum aliquem locum statuta die convocare, et de rebus Ordinis, communicato cum illis consilio, quae ad eiusdem conservationem et incrementum pertinent, feliciter constituere possit, in plenaria, etc. 51.  Visa fundatione collegii in civitate Lovaniensi a Rdo abbate monasterii de Alna in dioecesi Leodiensi, pro suis et aliis Ordinis nostri religiosis, ad ibidem studiis vacandum anno superiori constructi, Capitulum generale huiusmodi opus summopere laudat, et dicto collegio omnia et singula privilegia concedit, quibus collegium nostrum D. Bernardi in civitate Parisiensi existens, omnesque in illo studentes fruuntur et gaudent, in plenaria, etc. 52.  Lettres de Mrs du Parlement de Dole au Chapitre général. — Messieurs, Vous savez avec combien de piété, de zèle et d’affection le Sérénissime Archiduc Albert, de glorieuse mémoire, notre Prince Souverain seconda de son autorité la résolution que vous prîtes, il y a quelques années, d’établir un séminaire de votre Ordre en cette ville de Dole, non seulement pour les religieux de la Franche Comté de Bourgogne, mais généralement pour tous ceux du même Ordre de quelque province qu’ils soient, et que pour avancer cette bonne œuvre, il leur accorda pour 20 ans, et fit confirmer par Sa Sainteté, l’octroy des fruits de la première année de la vacance de tous les bénéfices qui en dépendent en ce pays ; et les gratifia en plusieurs autres manières, comme fait encore présentement Sa Majesté la Sérénissime Infante, en sorte que nous voyons aujourd’hui ce séminaire heureusement avancé et conduit par la prudence de ceux que vous avez commis pour y être les directeurs ; et que plusieurs religieux étrangers y accourent pour y être élevés aux bonnes lettres, en la philosophie et théologie et autres sciences, que l’on enseigne en cette Université et au collège, que nous y avons accomply. Ce qui nous a porté à la vérité un singulier contentement, pour le désir que nous avons et aurons toujours de prêter la main favorable à une entreprise si salutaire, et que nous savons être tant à cœur à sa Majesté et à la Sérénissime Infante, ayant cru, Messieurs, que ce serait un moyen très propre pour le faire croître et de multiplier de jour à autre, s’il vous plaisait accorder en sa faveur, que l’Université de ce lieu fut aussi au nombre des privilégiés de votre Ordre, afin que les religieux non seulement de ce pays mais encore de toutes les autres provinces fussent d’autant plus affectionnés à y venir prendre la teinture de la piété, science et vertu. Nous vous en prions, Messieurs, et espérons de votre prudence et affection singulière à ce qui touche le bien et avancement de la discipline régulière et sainte érudition parmi les votres, que vous seconderez en ce point notre bonne intention, qui sera toujours portée à l’avènement et protection de ce séminaire et de tout ce qui peut regarder le bien d’un Ordre tant recommandable par son ancienneté et autres qualités signalées. En cette attente nous vous baisons les mains et nous disons, Messieurs, vos affectionnés à vous faire service. Les Présidents et Gens tenants la Cour souveraine de Parlement à Dole. — Richard, à Dole, ce 19 may 1628. 53.  Réponse à Messieurs du Parlement à Dole. — Messieurs, Nous ne pouvons que nous n’ayons continuelle souvenance, et nous serions ingrats de ne la pas avoir des bienfaits, que nous avons reçus pour notre collège de Dole de la libéralité et bénignité du Sérénissime Archiduc Albert d’heureuse mémoire, Prince duquel la piété, le zèle et la dévotion ont toujours relui et ecclatté en toutes ses actions ; et serions pareillement blamables si nous ne reconnaissions la faveur et l’aide dont il vous a plu honorer et protéger notre dit collège aux occasions. C’est pourquoi nous vous remercions du soin que témoignez en avoir, désirant qu’il soit mis au nombre des séminaires privilégiés de notre Ordre de Cîteaux, ayant de ce un désir égal au votre. Mais d’autant que notre puissance ne s’étend pas jusque là, et qu’il y a plusieurs bulles des Papes, et particulièrement de Benoît XII, qui nous lient les mains en cette matière, nous sommes contraints d’avoir patience, et procurer avec le tems, qu’il plaise au Saint Siège d’incliner aux humbles supplications que nous lui en ferons. Et cependant nous sommes, Messieurs, vos très humbles orateurs les abbés tenans le Chapitre général à Cîteaux. 54.  Attendu les incommodités que pourroient souffrir les R. abbés de la Ferté, de Pontigny et de Morimond, lorsqu’ils sont à Paris pour leurs affaires et pour ceux de l’Ordre, le Chapitre général leur accorde à tous trois le logis de l’abbaye de Busay pour leur demeure, à la charge qu’ils en payeront 150 livr. tourn. de louage pour chacun an. Le jardin dudit logis n’étant compris en la présente concession, et ce en la pleine puissance de l’Ordre. 55.  Visa sententia data per Rdos Michaelem Tartier, abbatem de Petris, doctorem theologum et Henricum de Genes, abbatem de Strata, a nobis ad hoc specialiter deputatos in causa in praesenti Capitulo mota inter monachos et conventum monasterii de Obazina ex una, et venerabilem priorissam et moniales monasterii de Coiroux ex altera partibus, super querela per dictum conventum de Obazina in dictas priorissam et moniales de Coiroux earumque bona, praesens Capitulum generale dictam sententiam dictorum RR. abbatum confirmat, volens et declarans illam suum integrum sortiri effectum, in plenaria Ordinis potestate. 56.  Strenuos conatus quos exhibet R. abbas monasterii B. M. de Caesarea, dioecesis Augustanae Sacrae Caesareae Maiestatis capellanus et consiliarius, ad recuperanda Ordinis monasteria, quae per temporum calamitatem in alienas manus devenerunt, Capitulum generale plurimum laudat ipsique omnimodam suam auctoritatem pro recuperatione omnium et singulorum a cuiuscumque sexus, qualitatis vel conditionis personis detentorum, tum apud Caesaream Maiestatem quam alibi, et ubicumque opus fuerit prosequenda elargitur, et super illa omnia quae recuperaverit in proemium laborum et expensarum quas in illis recuperandis sustinebit, superioritatem, et paternitatem immediatam ipsi et successoribus suis perpetuis futuris temporibus attribuit, in plenaria Ordinis potestate. 57.  La sentence du 14 jour d’avril 1627 donnée par notre Rme seigneur abbé de Cîteaux entre les vénérables prieurs et religieuses du monastère de Coiroux d’une part, et les vénérables prieurs et religieuses du monastère de S. Bernard en la ville de Tulle d’autre, sortira son plein et entier effet. Et néanmoins le payement des 15 mille livres adjugées par ledit seigneur Rme à la dite Dame de S. Bernard et à son convent commencera dès le jour de intimation du présent décret, et ce en pleine puissance de l’Ordre. 58.  Veu le don et leg faits aux prieurs et religieux et convent de notre monastère de Pontron par le sieur Guy Dupont, la donation de la closerie faite aux mêmes par Étienne Fouchais, l’acquet de 4 livr. 3 sols de rente faite par les mêmes de Michel Guyot marchand et Marie Barberaux sa femme ; veu baillée à rente du lieu de la huetterie faite par les mêmes à noble homme Isaac Lekestre et à Damoiselle Isabelle de la Valinière sa femme, et la donation de la closerie de la Meltière faite aux mêmes, par messire Pierre Briouleau, le Chapitre général l’agrée, confirme et ratifie le tout en pleine puissance de l’Ordre. 59.  Audito promotore Capituli super gravi nimium dispendio quod patitur Ordo a suppressione monasterii de Castellariis in insula de Rhé nuncupata, Capitulum generale cassat et annullat decretum suppressionis praecedentis Capituli et quaecumque inde secuta sunt, attento maxime quod secundum *Clementinam* nulla diffinitio quae sit maximi momenti vigere debet quin a subsequenti Capitulo fuerit confirmata. Proindeque ipsum Capitulum deputat Rdos abbates de Claravalle et de Pinu ad recuperandum dictum monasterium cum omnibus suis annuis redditibus, in eoque convenientem religiosorum numerum introducendum ac stabiliendum, omniaque quae fuerint ad hoc necessaria agendum et prosequendum. Ad quem effectum illis tam coniunctim quam divisim conceditur omnimoda facultas coram quibuscumque iudicibus et apud quaecumque tribunalia, totius Ordinis nomine agendi, aliaque omnia circa illud necessaria vel opportuna ipsis visa fuerint plene et integre faciendi et praestandi, in plenaria Ordinis potestate. 60.  *A Monsieur de Thoras, Gouverneur de l’Isle et citadelle de Rhé.* — Monsieur, Les considérations qui nous portent à chercher les moyens de recouvrer notre abbaye des Petits Chatelliers en l’Isle de Rhé, sont si fortes, qu’elles nous obligent d’en donner la commission au R. abbé du Pin. Et comme les diligences qu’il y fera ne sauraient être de grand fruit s’il n’est assisté puissamment de votre faveur et protection, le Chapitre général assemblé en cette maison de Cîteaux vous supplie très humblement, qu’elle ne lui soit point déniée. C’est chose que votre bonté et courtoisie nous fait espérer, et dont nous tâcherons de nous rendre dignes par les bonnes et devotes prières, qui se feront par tous les monastères de cet Ordre qu’il plaise à Dieu vous continuer de plus en plus ses saintes bénédictions, et vous élever aux grandeurs en toute prospérité. Nous nous disons, Monsieur, vos humbles et devôts serviteurs, les abbés du Chapitre général de l’Ordre de Cîteaux. 61.  Sur la requête présentée par les prieurs, religieux et convent de notre maison de l’Aumône, autrement dite le Petit Cîteaux, le Chapitre général leur permet d’accepter les quatre mille livres à eux léguées par le sieur de la Vernusse en son vivant abbé commendataire dudit lieu, et de plus qu’ils puissent rentrer dans l’ancien règlement, qu’ils avoient emologué et veriffié par la cour du Parlement, attendu que les dix années pour lesquelles le Rme seigneur abbé de Cîteaux de pieuse mémoire y avoit consenty certaine diminution en faveur des bonnes volontés du défunt commendataire, et des réparations notables qu’il promettoit faire tous les ans en la maison susdite, sont passées. Et au cas que le sieur abbé commendataire présent fasse difficulté de les laisser jouir du règlement susdit, on leur permet de l’y contraindre par les voyes de justice et de poursuivre pour cet effet en la cour du Parlement. 62.  Stabilitatem promissam in manibus venerabilis abbatissae monasterii de Claravalle in civitate Metensi per sororem Suzannam Poerson, monialem quondam professam monasterii de Colongiis, quod auctoritate Capituli generalis unitum fuit monasterio de Onans in oppido de Dola, praesens Capitulum generale confirmat ipsique gradum et locum tam in choro quam alibi iuxta diem receptionis illius in praedicto monasterio de Colongiis, et per praedictam de Claravalle abbatissam assignari mandat. 63.  Visis et maturo examine pensatis quae in monasteriorum Aquitaniae, Occitaniae et aliarum adiacentium provinciarum visitatione, praesertim vero circa seminarium Tholosanum et communes novitiatus Rdus abbas de Pontigniaco fecit, ordinavit et constituit, Capitulum generale illa omnia et singula approbat, ratificat et confirmat, vultque ut plenos et integros suos effectus sortiantur. 64.  Nominationem Serenissimae Dominae Infantis Hispaniarum simulque acceptationem per dilectos fratres monasterii de Nizella circa assumptionem dilecti fratris Gregorii de Lattefeur in dicti monasterii coadiutorem cum futura successione, praesens Capitulum generale attenta relatione ipsi factae meritorum et capacitatis dicti fratris Gregorii approbat et confirmat. 65.  Litteras Magisterii et gradus doctoralis a fratre Gaspare Borcadore, monacho professo monasterii de Valle digna, in Academia Valentina, de licentia Rdi Praesidis vicarii generalis et Diffinitorum tunc existentium obtentas, Capitulum generale approbat et confirmat, illumque privilegiis quibus doctores theologi in Ordine nostro gaudent in dicta nostra congregatione Coronae Arragonum gaudere debere declarat. 66.  Visis litteris Magisterii et gradus doctoralis, quas olim dilectus frater Michael Albelda monachus congregationis nostrae Coronae Arragonum abhinc 26 annis, cum adhuc in saeculo esset, obtinuerat, simulque eiusdem approbatione et confirmatione in Capitulo generali anni 1618 illum obtenta, praesens Capitulum generale in favorem et proemium laborum, quos dictus frater Michael iam a multis annis pro Ordine sustinuit, denuo approbat et confirmat, illumque omnibus et singulis privilegiis, quibus doctores … *etc. ut supra*. 67.  Monachi qui ex monasteriis de Castellione, de Cheminione, de Precibus, de Sancto Albino in Bosco, de Alba, et aliis quae strictiorem observantiam amplexa sunt, pro maiori illorum quiete ad alia Ordinis monasteria dimissi fuerunt, in eis remaneant, nec in illa priora deinceps recipiantur. Ipsis tamen providebitur, ut in illis monasteriis, in quibus remanent, vel in aliis stabilitatem promittant, ut ibidem religioso suo officio satisfacere possint. 68.  Visis et attente consideratis atque examinatis supplicatione venerabilis abbatissae et religiosarum monasterii de Ferventibus Aquis super translatione dicti monasterii in urbem Sancti Quintini et confirmationem Rdi D. Dionisii Claraevallis abbatis supradictae translationis sub data diei 2 decembris 1623, praesens Capitulum generale confirmavit et confirmat praedictam translationem et omniaquae propter illam acta et ordinata a praedicto Rdo de Claravalle abbate fuerunt, vultque omnia illa suos sortiri effectus. 69.  Attento quod Rdus abbas de Claravalle non multas pecuniarum summas ex taxis super monasteriis impositis ad defensionem illorum, ne decimas super bonis suis solvere cogerentur, receperit plurimaeque adhuc recipiendae supersint, praesens Capitulum generale eamdem facultatem quae Rdo Dionisio Largentier ipsius praedeccessori [praedecessori] concessa fuerat, concedit ; ad quem effectum mandat et praecipit universis provinciarum vicariis generalibus, ut omnes et singulas summas huiusmodi taxarum, unusquisque in sua provincia, colligant, ac illarum debitores ad solutionem per omnes iuris et iustitiae vias compellant, collectasque ad praefatum Rdum abbatem transmittant. 70.  Quia nonnulli abbates et priores Ordinis, vel privilegiorum ignorantia ducti, vel etiam metu perculsi Conciliis provincialibus et synodalibus episcoporum dioecesanorum aliis evocari contra ipsius Ordinis immunitates et privilegia etiam hac in parte saecularia nonnullis in partibus interesse dicuntur ; qua ex re dicti episcopi exercendae in personas regulares iurisdictionis turbandaeque monasteriorum pacis occasiones nonnunquam assumant. Idcirco praesens Capitulum generale tam dictis abbatibus sub poena suspensionis a functione suae abbatialis dignitatis usque ad proxime futurum Capitulum, quam prioribus et officiariis sub poena amotionis ab officiis ; aliis vero monasteriorum eiusmodi personis paraeciis minime deputatis sub poena per vicarios provinciarum infligenda, ne ad dicta Concilia provincialia vel synodales conventus, nisi quando agitur de decimis et rebus temporalibus accedant et in iis compareant, districtissime prohibetur. 71.  Viso supplici libello dilectorum fratrum prioris et conventus monasterii de Cheminione in Cathalaunensi dioecesi, per quem exposuerunt miserabiles ruinas nuper a fulgure et igne coelesti ibidem causatas, praesens Capitulum committit priori monasterii Trium fontium in eadem dioecesi, ut pro illis reparandis agat cum Ill. ac Rmo D. Commendatario, et de ipsius consensu obtineat relaxationem sequestrationis reddituum et proventuum ad praedictum de Cheminione monasterium pertinentium, et pro nunc in manu regia positorum, tanto tempore ut usque ad talem summam, quae ad illius integram reparationem pro celebrandis ibidem divinis officiis et observanda punctualiter regulari disciplina sufficit. 72.  Sur les plaintes présentées de la part de frère Jean de la Croix, prieur de notre monastère de Gondon, diocèse d’Agen, à l’encontre de frère Raymond Bouchot, religieux demeurant audit Gondon, qu’il dit avoir attenté sur sa vie, et qu’allant aux champs, il quitte son habit religieux, avec autres choses semblables. Le Chapitre général renvoye le tout au prieur de Bonneval en Rouergue, afin qu’il en soit par lui informé à la diligence du syndic de la province, et que dessus les charges qui résulteront des procédures, il rende jugement définitif. 73.  Supplicationem fratris Prudentii Desivia monachi professi monasterii de Petra, qua petit translationem suam perpetuam a dicto suae professionis loco, ratione cuiusdam delicti ab eo commissi, in temporariam commutari. Capitulum generale Rdo Praesidi congregationis Coronae Arragonum aliter vicario generali dicto remitti ut praefato fratri, si emendationem viderit, benigne consulat. 74.  Sur les plaintes faites par le Promoteur, des apostasies, actions scandaleuses et crimes énormes de frère Nicolas Du Tertre, religieux de notre maison de Fontenet, le Chapitre général a commis et commet les Rds abbés de Pontigny, de Foulcarmont [Foucarmont] et de la Charmoye, et chacun d’eux en particulier pour lui faire et parfaire son procez, et le juger et sententier diffinitivement selon les charges et preuves qui se trouveront contre luy. 75.  Sur les plaintes faites par le Promoteur à l’encontre de frère Nicolas Grenaud, religieux de Morimond, de divers crimes, excez, apostasies et brisement de prisons, dont il est accusé, le Chapitre général a renvoyé et renvoye le tout au Rd abbé de Saint-George en la ville de Metz, pour en informer à l’instance de tel Promoteur qu’il voudra choisir et nommer pour cet effet, et sur les charges résultantes des informations, sententier et rendre jugement diffinitif à l’encontre dudit frère Nicolas ; si d’aventure les faits n’étoient si énormes qu’il jugeat plus à propos d’envoyer les procédures et informations à notre Rme seigneur abbé de Cîteaux, pour le sententier lui-même. 76.  Sur la requête présentée de la part du sieur abbé commendataire de Bonnefont au sujet du règlement y fait par le R. abbé de Pontigny, commissaire du Chapitre général, on renvoie l’affaire au R. abbé de Morimond, pour en ordonner par jugement diffinitif, selon qu’il verra être à faire selon Dieu et conscience. 77.  Super quaerimoniis a Promotore factis de quibusdam commissis a provisore collegii nostri Tholosani, Capitulum generale committit Vicario provinciae Tholosanae et priori monasterii de Bonavalle, ut praehabita diligenti et fideli informatione dictum provisorem si ita ipsius demerita exigere videantur, a suo officio destituant ac deponant, aliumque idoneum et capacem in ipsius locum instituant. Insuperque mandat dictis Vicario et priori, ut praefatum collegium Tholosanum singulis annis secundum Ordinis constitutiones visitent, et quae necessaria videbuntur pro illius felici directione exsequantur. 78.  Capitulum generale iustae supplicationi Rdi abbatis et conventus de Hemroid in dioecesi Trevirensi, annuens, decernit, ut occurrente dicti monasterii vacatione, Rdi de Herbach, de Heisterbach, de Veterimonte et de Vetericampo abbates pro tempore existentes, electioni in dicto monasterio de Heimroid faciendae praesideant, duoque ex illis ab eisdem priore et conventu, prout ipsis consultius visum fuerit, ad hunc effectum accersiri et vocari prossint [possint], salva tamen confirmatione eius ad quem spectaverit. 79.  Super difficultatibus, litibus et processibus motis et movendis inter venerabilem abbatissam monasterii B. M. de Claravalle, in civitate Metensi, ex una, et R. abbatem monasterii B. M. de Pontefrigido, alias de Sancto Georgio, in eadem civitate, ex altera partibus, ratione assertae unionis praedicti monasterii de Pontefrigido cum praedicto de Claravalle monasterio ; Capitulum generale committit Rdis abbatibus monasteriorum de S. Benedicto et de Alta sylva in dioecesi Metensi, vel eorum alteri, ut mature consideratis partium hinc inde iuribus sententiam diffinitivam ferant ac pronuntient, illamque debitae executioni demandent. 80.  Sur ce que sœur Jacqueline du Cret, religieuse du monastère de Sainte-Catherine près Nancy, supplie d’être dispensée de l’observance régulière à raison des grandes indispositions de sa personne qui ne lui permettent de faire son devoir selon le dû de sa profession ; le Chapitre général commet au R. Vicaire de la province qu’il en ordonne et fasse pour son soulagement ce qu’il jugera nécessaire selon Dieu et conscience. 81.  Super expositione a Promotore facta cuiusdam insolentiae, quae in monasterio de Petrosa contigit, Capitulum generale committit Rdo abbati de Riveto et venerabili priori moderno de Bolbona, tam coniunctim quam divisim, ut super excessibus in Rdos abbates de Columna et de Stella commissis, necnon de moribus et vita prioris et monachorum inde expulsorum diligenter et fideliter informent, et secundum onera ex informationibus resultantia contra omnes illos, qui sufficienter convicti fuerint, sententiam diffinitivam ferant, si iuris esse iudicaverint, in dicto de Petrosa monasterio restituant. 82.  Sur la requête présentée par les prieurs et religieux de Mercy Dieu tendante à ce que frère Pierre Guiry, religieux du monastère de Roches, accusé d’être lépreux, soit renvoyé au lieu de sa profession, le Chapitre général a ordonné et ordonne qu’il y soit renvoyé, et par le père immédiat soit pourveu d’un autre en sa place en ladite maison de la Mercy Dieu. 83.  Sur la requête de l’oeconome député par le roy pour le régime et administration du temporel de l’abbaye de Bonnecombe, étant présentement en régale, se plaignant du nombre des religieux, que le R. abbé de Pontigny auroit en sa visite augmenté en ladite abbaye, les rentes et revenus de laquelle ne pourroient supporter cette charge ; le Chapitre général a commis et commet en pleine puissance de l’Ordre le R. abbé de Clairvaux pour prendre connaissance et écouter les griefs et raisons dudit oeconome, et des prieur et religieux dudit Bonnecombe, pour le tout mûrement considéré être par lui ordonné ce qu’il trouvera être de justice. 84.  Auditis lacrimabili et deplorando statu devoti monasterii B. M. de Ponte regis, alias Kunigsbruch in dioecesi Argentinensi, quod ante paucos annos per milites Mansfeldicos in Alsatia et multis aliis provinciis crudeliter grassantes omnino exustum et flammis consumptum est ; summa quoque dilectae sororis Catharinae abbatissae in praecipuis magisque necessariis officinis reparandis et bonis eiusdem conservandis sollicitudine et praesertim in iis quae ad Dei cultum et animarum sibi commissarum salutem pertinent assiduitate et vigilantia ; licet paternae consolationis et auxilio aliquamdiu destituta remanserit praesens generale Capitulum providere cupiens, ne in posterum paterna visitatione et directione praefatum monasterium careat, R. D. Ioannem abbatem Clariloci in Tullensi dioecesi (de cuius ad restaurandi Ordinis splendorem zelo plene est informatum) committit, quatinus se quamprimum ad eiusdem monasterii refugium, quod est in civitate Argentinen. tranferat [transferat], ibique et in dicto monasterio omnia et singula visitanda, reformanda, corrigenda, sive emendanda, instituenda et destituenda esse, tam in capite quam in membris, cognoverit, visitet, reformet, corrigat, emendet, instituat sive destituat, discordes ac rebelles religiosas, si quae fuerint, ad obediendum per omnes vias legitimas, etiam per translationem ad alia monasteria compellat. Patrem confessarium atque conscientiarum directorem de Ordine ipso, si idoneum reperire poterit, sin minus, alium quempiam capacem de quovis alio coetu familia nominet et praeficiat. Rationes accepti et expensi sibi a curatore et oeconomo, praesenta abbatissa et duabus senioribus fideliter exhiberi et reddi faciat, ipsumque curatorem continuet sive removeat, si sua id exigunt demerita, aliumque eius vice subrogat. Aeris alieni ante hoc necessario conflati exsolutionem quo meliori modo poterit procuret, etiam si aliquid ex minus necessariis redditibus divendi [dicendi] aut hypothecæ tradi necesse foret, ne temporis lapsu summam augeri contingat. Et generaliter omnia et singula ordinet, statuat, … *etc.* Praesentibus usque ad proximum generale Capitulum in suo robore duraturis. 85.  Committitur R. abbati de Ponte frigido, alias de S. Georgio in civitate Metensi, ut si post legitimam et debitam informationem per eum faciendam, ipsi constiterit concessionem quam R. abbas et conventus monasterii de Freistorff facere intendunt cuiusdam partis terrae, centum circiter et sexaginta iugera continentis, una cum quibusdam adiacentibus pratis incolis loci de Chemerii subditis eorum in perpetuam emphiteosim esse et fore in evidentem utilitatem dicti monasterii de Freistorff, petitam huiusmodi concessionis faciendae licentiam praefatis abbati et conventui impertiatur. 86.  Viso et examinato contractu facto die 30 mensis augusti anni 1568 inter venerabilem et discretam personam magistrum Rogerium Le Gallois, priorem Sancti Pauli, ex una, et monachos et conventum de Thorigniaco ex altera partibus, circa victum, vestitum, mensam conventualem et numerum religiosorum in dicto monasterio de Thorigniaco, et alia in praefato contractu contenta et specificata, Capitulum generale praefatum contractum confirmavit et confirmat. 87.  Audita relatione R. abbatis Claraevallis super supplicatione religiosorum prioris et conventus monasterii de Valle Richerii sub data die 15 mensis aprilis praesentis anni, visisque contractu facto die 19 novembris anni 1601, inter R. patrem Nicolaum… abbatem commendatarium dicti monasterii de Valle Richerii et monachos et conventum eiusdem monasterii, confirmatione dicti contractus facta a R. abbate de Claravalle sub data diei 12 mensis decembris anni 1602 ordinationibus dicti abbatis sub data diei 28 mensis decembris anni 1613, et prioris de Voto Vicarii generalis Ordinis in Normannia sub data diei 29 mensis augusti anni 1627 ; Capitulum generale praefatum contractum ipsiusque confirmationem et ordinationes confirmat vultque suum sortiri effectum. 88.  Viso et examinato contractu facto die 31 maii anni 1621 inter generosum dominum Nicolaum de L’Hôpital, Maiestatis christianissimae utriusque ordinis equitem et Galliae Mareschallum, ex una, et R. D. abbatem, monachos et conventum Claraevallis ex altera partibus, circa venditionem quam dictus R. abbas et monachi fecerunt dicto domino Mareschallo quorumdam iurium, iurisdictionum ac bonorum temporalium in dicto contractu specificatorum, Capitulum generale praefatum contractum confirmavit et confirmat. 89.  Visis et examinatis contractu facto die 10 mensis decembris anni 1627, inter R. D. abbatem, monachos et conventus monasterii Pontis frigidi, alias S. Georgii apud Mediomatrices, ex una, et dominum Claudium Bouchot, dominum de Vaillet, ex altera partibus, circa permutationes quorumdam bonorum temporalium latius in dicto contractu specificatorum, simulque informationibus auctoritate et commissione R. abbatis Morimundensis per priorem monasterii de Villerio in Betnach, super commodo et incommodo dictarum permutationum pro dicto monasterio Pontis frigidi captis, praesens Capitulum generale praefatum contractum confirmavit et confirmat in plenaria Ordinis potestate, sub eadem exceptione et conditione qua R. abbas de Morimundo, tamquam pater immediatus dicti monasterii de Ponte frigido, praedictum contractum etiam confirmavit. 90.  Veu la grande lesion que reçoivent et souffrent les prieur religieux et convent de l’abbaye de Faise, en la transaction qu’ils ont passée avec le sieur abbé commendataire dudit lieu touchant leur mense conventuelle, laquelle est contre les privilèges concédés à notre Ordre, par lesquels ils doivent avoir la troisième partie du revenu temporel de leur monastère franche et quitte de toutes charges, le Chapitre général annulle [annule], casse et rescinde ladite transaction, et assigne ausdits prieur et religieux la troisième partie de tous les biens et revenus temporels de ladite abbaye de Faise franche et libre, comme dit est, de toutes charges. Et de plus leur ordonne, qu’ils ayent à poursuivre et contraindre par toutes voyes de justice leur dit sieur commendataire à l’exécution du présent décret, et d’employer aux réparations toutes et une chacune les sommes de deniers qu’il a receu pour cet effet. 91.  Veu la transaction faite le 10 jour du mois d’aout 1611 entre le sieur abbé commendataire de Perseigne d’une part, et les prieurs et religieux dudit Perseigne d’autre part, par laquelle ledit sieur commendataire cède ausdits prieur et religieux tous les noms, droits et actions, pour retirer tous et chacuns [chacun] les biens temporels aliénés de ladite abbaye et baillez à plus haut terme de neuf ans, afin de les unir et incorporer à la manse conventuelle desdits prieurs et religieux, aux conconditions [conditions] portées par ladite transaction. Le Chapitre général a confirmé, approuvé et ratifié, confirme et approuve et ratifie ladite transaction avec les clauses et conditions contenues en icelle. Declarant au surplus que les métairies de Vermond en la paroisse de Bethon, Besmières en la paroisse de Lignières, Le Petit Perseigne en la paroisse de Noscy, les terres au Bureau en la paroisse d’Aucines, les pavemens et le Parc l’abbé en la paroisse de Neufchastel, et autres terres, censes et rentes retirées par lesdits religieux et prieur en vertu de ladite transaction, être dès a présent comme dès lors unies et incorporées à la manse desdits prieurs et religieux. 92.  Visa per nos supplicatione Rmis D. Boucherat defuncto et Nivelle praesenti, a R. P. Gabriele Durand abbate de Monte Sanctae Mariae ; visis item commissionibus eorumdem Rrum DD. quibus mandatur fratri Georgio Dournon, monacho et priori monasterii de Balerna in comitatu Burgundiae, ut de commoditate et incommoditate contentorum in dicta supplicatione inquirat, sub datis diei 2 februarii 1625 et diei 14 maii eiusdem anni ; viso processu per dictum fratrem Georgium super commodo et incommodo ; viso item contractu inito 5 ianuarii 1624 inter dictum Rdum Gabrielem abbatem, priorem et conventum praefati monasterii de Monte, ex una parte, et Antonium Company notarium ex altera, super confectione libri recognitionum dominii directi dicti monasterii de Monte, necnon confirmatione dicti contractus facta per Rmum D. N. 6 novembris 1626, praesens Capitulum generale dictum contractum approbandum et confirmandum censet, et in plenaria Ordinis potestate et auctoritate approbat et confirmat. 93.  Visa supplicatione R. Petri Freriau abbatis de Leoncella, qua deponit se habuisse quamdam domum valde ruinosam in civitate Valentinensi in Delphinatu, cuius reparatio maximarum et notabilium creat expensarum et plurimi valoris quam maiori sui monasterii bono, coactus fuit vendere sub redditu annuo 30 librarum dicto abbati persolvendarum in festo Sancti Appollinaris die 5 octobris ; visa item relatione ruinarum dictae domus facta per Marcellinum Rignon et Natalem Mecronneur magistros expertes, et recepta per magistrum Guichard notarium dictae civitatis die 27 maii 1628 ; viso denique contractu alienationis dictae domus factae per dictum R. Petrum abbatem Augustino Ferraudin sub dicto redditu annuo 30 libr. ut dictum est, recepta per dictum Guichard notarium die 30 maii 1626 cum clausula quod dictus Ferraudin solvendo sexcentes libras unica perfecta solutione poterit liberare se, et dictam domum a solutione et praestatione annua dictarum 30 librarum ; praesens Capitulum generale dictam alienationem ratam habet et confirmat ea lege quod si quando contigerit dictum Ferraudinum emptorem solvere dictas sexcentes libras, dictae sexcentae librae convertentur in bonum et utilitatem permanentem et non perituram dicti de Leoncello monasterii, alias praesens approbatio nulla sit. 94.  Visa supplicatione Venerabilium prioris et conventus monasterii de Morimundo, qua petunt facultatem sibi fieri recuperandi medietatem quarumcumque decimarum per R. Gabrielem de Saint-Belin, nuper abbatem Morimundi, venditarum, quas antea dictum monasterium habebat et possidebat, in loco vulgo dicto Bourbonne les Bains, et cui venditioni metu in prudentem virum cadente ipsi tunc consenserunt. Quae quidem venditio dicto monasterio, ut in dicta supplicatione narratur, maximae est laesioni, et tamen a quodam Capitulo generali confirmata esse dicitur. Visa item in eadem supplicatione eorumdem venerabilium prioris et conventus petitione, qua exponitur dictum monasterium habere quoddam molendinum aquae in vico dicto Colombey tenuissimi proventus propter vicinum aliud in eodem vico molendinum Smi ducis de Lotharingia dicti vici de Colombey Domini, et proinde ad vitandas multiplices rumores inter praedictum Smum ducem et dictum monasterium, potestatem sibi fieri dictum molendinum vendendi, et aliud in alio commodiori loco et longe maioris redditus construendi. Praesens Capitulum generale dictis venerabilibus priori et conventui eos a praefato consensu, in quantum iuris est, relevando, dictas decimas recuperandi, dictumque molendinum vendendi, et novum, ut praefertur, construendi, facultatem facit. 95.  Viso contractu emphiteutico facta die 23 iulii 1627 per R. Claudium abbatem Morimundi et priorem et conventum eiusdem, Ioanni Claussi mercatori loci dicti des Gouttesbas cuiusdam terrae incultae in dicto loco des Gouttes sub annuo redditu 28 solidorum turonen., et aliorum dominii directi iurium, praesens Capitulum generale dictam emphiteusim approbat et confirmat. 96.  Viso contractu venditionis vineae cuiusdam sitae in territorio de Fouvans in comitatu Burgundiae factae Christophoro Bertiot mercatori dicti loci de Fouvans, per fratrem Gabrielem Montarby priorem et procuratorem R. abbatis et conventus de Theuley, mediante summa 240 libr. monetae currentis in dicto comitatu Burgundiae ; visa approbatione dictae venditionis per dicti de Theuley conventum ; viso item processu facto super commodo et incommodo dictae venditionis ad requisitionem dicti Montarby procuratoris per Petrum Ojeuvat locum tenentem Balliagii dicti loci de Fouvans cum dicti processus a R. abbate approbatione, attento quod nulla apparet praedictarum 240 libr. impensa et conversio in bonum et utilitatem dicti monasterii, praesens Capitulum generale dictum contractum venditionis, quarum pretium in bonum stabile monasterii convertatur. 97.  Visa supplicatione venerabilium abbatissae et monialium monasterii de Lestanche in Lotharingia, facta R. Claudio abbati Morimundi ; visa attestatione et permissione dicti R. Claudii, qua conceditur dictis abbatissae et monialibus venditio cuiusdam domus cum torculari ruinosae et sitae in oppido Novicastri in Lotharingia ; viso item instrumento quo testatur et apparet Smum Principem de Salsbourg instituisse in dicto oppido Novicastri sua bannalia torcularia ; visa item venditione dictae domus cum torculari mediante pretio 300 libr. Barrensium facta Antonio Bourgogne pharmacopolae, praesens Capitulum generale dictam venditionem confirmat et approbat, ea tamen lege quod intra mensem a die datae praesentis approbationis, dictae abbatissa et moniales 200 libr. per eas, ut patet ex ipsa venditione, a dicto emptore, receptas dicto R. Claudio de Morimundo debitam reddent rationem. 98.  Viso contractu emphiteosis facto per venerabilem D. Petrum Regnault, priorem de la Joye, cellerarium monasterii de Cistercio in favorem Claudii Roux et Mirlandae Masiré eius uxoris grangiae dictae de Folchetif cum reservatione annui redditus unius eminae frumenti aliorumque reddituum in dicto contractu contentorum, et id ad tertiam dicti Leroux eiusque uxoris generationem inclusive. Visa approbatione dicti contractus facta per f. m. R. D. Nicolaum Boucherat dicti de Cistercio monasterii abbatem et eius conventum. Visa denique praefati contractus ratificatione per dictam Mirlandam Masiré, le Roux uxorem sub datis tam contractus quam approbationis et ratificationis praefatarum 17 aprilis 1619, 11 maii 1621, 21 novembris eiusdem anni 1621. Praesens Capitulum generale dictam emphiteosim ad tempus dumtaxat in ea praescriptum approbat et confirmat, in plenaria Ordinis potestate. 99.  Visa alienatione facta cuiusdam domus seu grangiae, horti, vineae, aliarumque possessionum, sitae in vico dicto de Morey, et dictae alienationis confirmatione, cum augmentatione prioris pretii usque ad summam 600 libr. turonen., in favorem monasterii de Cistercio, facta praedicta alienatione per f. r. R. D. Nicolaum Boucherat dicti de Cistercio monasterii abbatem, et venerabilem D. Petrum Regnault eiusdem monasterii cellerarium, sub data diei 7 mensis iunii 1623, praesens Capitulum generale dictas alienationem et confirmationem approbat et confirmat. 100.  Viso processu facto super alienatione 15 iugerum terrae incultae et nullius proventus sitae in loco dicto de Bondre, cum attestatione facta maioris commodi pro dicto monasterio per arbitros et iudices expertos ad id vocatos et nominatos. Visa item emphiteusi facta dictorum 15 iugerum Henrico Maugin habitatori de Seriche, sub annuo redditu 45 solidorum turonen., per R. Carolum Crouin de Chaloché monasterii abbatem et eius conventum die 27 aprilis 1625 ; praesens Capitulum generale dictam alienationem confirmat. 101.  Contractum alienationis emphiteuticae cuiusdam tenuis viridarii nullius proventus et redditus factam per R. Ioannem a Watteville, abbatem monasterii de Charitate in favorem Ioannis Guignard et per dicti monasterii priorem Gasparem Conseret, et alios probos viros ad id vocatos utilem iudicatum, sub annuo redditu sex grossorum monetae in dicto comitatu currentis. Alium item contractum per eumdem R. abbatem in favorem Nicolai Tissot le jeune, et Guiottae Rondot, factum sub redditu annuo 20 solidorum dicti comitatus, utilem, ut dictum etiam est iudicatum, cuiusdam vineae omnino deperditae. Tertium item contractum similis emphiteuticae alienationis alterius cuiusdam vineae item deperditae, sub annuo redditu 20 solid. praedictae monetae, utpote utilem dicto monasterio iudicatum, factum in favorem Nicolai Tissot le jeune et Guiottae Rondot, praesens Capitulum generale approbat. 102.  Visa commissione Rmi D. N. facta Rdo abbati de Fulcardimonte 29 decembris 1627 pro permutatione facienda cuiusdam fundi dicti Renouillures, necnon 50 arpentorum terrae, pratorum, vinearum ; atque etiam quarumdam rentarum sitarum in vico dicto Saint Vrin, pertinentiarum monasterii de Villariis. Visis duabus informationibus per dictum R. abbatem de Fulcardimonte factis tam circa valorem dicti fundi et 50 arpentorum terrae, ut dictum est, quam circa quamdam firmam cum pratis, nemoribus et terris in vico dicto de Longeville in parochia de Duison usque ad numerum 43 arpentorum, quae pertinent ad domicellam dictam de Charron. Viso processu dicti abbatis de Fulcardimonte super commodo et incommodo dictae permutationis ; visa denique dicta permutatione inter venerabilem abbatissam et moniales dicti de Villariis monasterii, et praedictam domicellam de Charron facta die 10 currentium mensis et anni, praesens Capitulum generale dictam permutationem cum apposita clausula respectivae inter partes hypothecae approbat et confirmat. 103.  Visa transactione facta inter R. abbatem de Petris, monachos et conventum ex una, et Gilbertum Le Groin ex altera partibus, super pacificatione cuiusdam inter dictas partes litis pro solutione quorumdam iurium praetensorum per dictum R. abbatem de Petris et conventum in bonis et possessionibus dicti Le Groin ; qua transactione dictus Le Groin pollicetur in posterum se soluturum dicta iura, de quibus lis erat ; et praeterea praesenti pecunia daturum se, sicut dedit et numeravit die dictae transactionis, 180 libras in recuperationem cuiusdam villae seu grangiae dictae La Bergerie antea alienatae convertendas, praesens Capitulum generale dictam transactionem cum clausula conversionis dictarum 180 librarum in dictae grangiae de La Bergerie recuperationem confirmat et approbat. 104.  Visa transactione facta inter R. abbatem commendatarium de Cheseriaco monasterii in Sabaudia et priorem et conventum eiusdem, tam super victu, vestitu, aliarumque rerum ad congruam dictorum prioris et conventus honestam sustentationem. Visis item in dicta transactione plurimis articulis in praeiudicium Ordinis ; praesens Capitulum generale dictam transactionem irritat, mandando Rdo abbati de Stamedio in illis partibus Ordinis Vicario generali, quatinus servata Ordinis in omnibus iurisdictione, dicto conventui de Cheseriaco numero personarum regularium debito prius stabilito, de necessariis ad eorum victum et vestitum aliasque ad dicti conventus decentem statum pertinentia sufficienter provideat. 105.  Viso libro exhibito ex parte R. abbatis et conventus monasterii de Dunis in Belgio, et in dicto libro septem articulos conventionis factae inter Rmum episcopum Brugensem ex una, et praefatum R. abbatem et conventum ex altera partibus, super recuperatione bonorum monasterii Touzan quondam mensae episcopi Brugensis unitorum. Visis in dicto libro approbationibus dictae conventionis venerabilium canonicorum Ecclesiae cathedralis Brugensis, prioris et conventum B. M. de Dunis, duorum monachorum reliquorum de conventu dicti monasterii de Touzan, regis catholici, SS. Domini Urbani Papae, viso eiusdem regis catholici diplomate pro registratione bullae. Visa dictae bullae registratione in curia Brugensi ; permissione dicti catholici regis pro unione facienda dicti monasterii Touzan monasterio de Dunis, et pro translatione de Dunis monasterii in civitatem Brugensem. Visa denique approbatione dictae conventionis ab adm R. abbate de Claravalle patre immediato facta, supradictis omnibus tredecim foliis in dicto libro scriptis, praesens Capitulum generale ad dictas conventiones in dicto libro contentas, videndas et examinandas commisit Rdis abbatibus de Camberone, de Villario et de Laude, quatinus eorum informatione proximo Capitulo generali futuro relata, quid iuris sit iudicetur. 106.  Visa alienatione quorumdam reddituum seu rentarum et decimarum turris veteris et dirutae, terrae, nemoris, aliarumque possessionum dicti monasterii de Bonavalle in Delphinatu, in parochia dicta de Monceau factae Petro de Gratel domicello, mediante pretio 2800 librarum sub redditu annuo 135 librarum, donec praedictum pretium 2800 libr. penes emptorem remanebit. Visa Capituli seu conventus dicti monasterii deliberatione super dicta alienatione habita. Viso denique processu facto super necessitate dictae alienationis et valore bonorum alienatorum, praesens Capitulum generale dictam alienationem approbat et confirmat. 107.  Viso contractu emphiteosis factae cuiusdam molendini dicti Bouxau ex dependentiis monasterii de Pinu in favorem Petri Demons mercatoris loci De la Tile, aliarumque terrarum et possessionum in dicto contractu contentarum, praesens generale Capitulum informationem de utilitate dicti contractus faciendam Vicario provinciae committit, quatinus dicta informatione visa, dictum contractum, si iuris esse reperiatur, confirmare valeat. 108.  Viso contractu emphiteosis sexdecim iugerum quae vocant Septrée terrae incultae factae a R. abbate de Pinu et eius conventu in favorem Mathurini Roif mercatoris loci de Beruges, sub redditu annuo octavae partis fructuum in ea excrescentium. Visa item dicti contractus per adm R. abbatem de Pontigniaco ultimi Capituli generalis commissarium approbatione, praesens Capitulum generale praedictam emphiteosim approbat et confirmat. 109.  Viso contractu alienationis factae reddituum et iuris dominii siti in locis de Dauthey, Sieu et Saint-Savin, Guidoni Du Bourg sub summa et pretio 675 libr. et sub annuo redditu 33 libr. 15 solid., quamdiu dicta summa dictarum 675 libr. penes dictum Guidonem remanebit. Visa prioris et conventus monasterii de Bonavalle super dicta alienatione et eius commodo, deliberatione facta, praesens Capitulum generale dictum contractum approbat et confirmat. 110.  Viso processu facto die 8 mensis februarii anni currentis, quo testatur et apparet monasterium de Mellereio habere in civitate Andegavensi quamdam domum cum horto valde ruinosam, quaeque nisi cum ingentibus expensis reparari potest et in dicto processu attestatione qua dicitur dictam domum et hortum cum ea vulgo esse 45 libr. redditus annui. Visa item permutatione facta 10 die praedictorum mensis februarii et anni praesentis, inter D. abbatem et priorem procuratorio conventus nomine, et cum auctoritate R. Vicarii huius Ordinis in Britannia ex una, et venerandas priorissam et suppriorissam Ordinis Carmelitarum in dicta civitate ex altera partibus, qua dictae Rdae priorissa et suppriorissa una cum nobili et discreto viro Carolo Ereton presbytero de Oratorio, tam proprio nomine quam nomine Rmi archiepiscopi Lugdunensis. Item, Ludovici de Boysi legatarii universalis dominae quondam de Myon dicti conventus Carmelitarum fundatricis ; necnon cum nobili Oliverio Ereton filio supradicti Caroli Ereton, pollicentur possessiones certas in dicta civitate Andegavensi vel in eius suburbiis ab omni praestatione, quorumcumque iurium cuiuscumque naturae et conditionis esse poterunt, liberas, intra tempus in dicta permutatione statutum, usque ad valorem redditus annui 60 libr., et praefatis possessionibus instabilibus non datis, fundare tenentur dictae Rdae priorissa et suppriorissa una cum praefatis Carolo et Oliverio Ereton, et Ludovico Boysi, dictis abbati, priori et conventui de Mellereio pro tempore existentibus 80 libras annui redditus in constitutibilis dictur [dicitur] in renta constituta et fundata perpetua et nunquam extinguibili cum aliis obligatoriis clausulis in instrumento permutationis contentis, praesens Capitulum generale dictam permutationem approbat et confirmat. 111.  Viso contractu emphiteosis factae per Ferrandum Christophile procuratorem abbatis de Landayo, praesente fratre Ioanne Charretier, priore, Renato Chosset, Francisco de Fougères, Philippo Olivier dicto de Landayo monachis, sex arpentorum terrae incultae et desertae in loco dicto Lapuisar sub redditu annuo 30 solidorum, duarum gallinarum, 18 denariorum, attenta et considerata laesione in supplicatione exhibita et dicto contractui alligata, per priorem et conventum dicti de Landeyo monasterii, praesens Capitulum generale laesionem allegatam, si vera sit, Vicario Ordinis in dicto loco committit, uti informatione per eum facta et ad proximum futurum Capitulum relata, quod iuris et rationis esse iudicabitur, decernatur. 112.  Viso contractu pacificationis et recognitionis factae inter R. abbatem et conventum monasterii de Petris ex una, et Sylvanum du Doussat loci de Leffeon ex altera partibus, quo dictus du Doussat non obstante lite et eidem renuntiante fatetur, se tenere et possidere in loco *dicto* des Bourdans quamdam domum seu grangiam et certas alias possessiones in dicto contractu nominatas, pro quibus recognoscit se quolibet anno solutorum unam mensuram quam dicunt boisseau siliginis mensurae loci de la Perousse dicto abbati et conventui, praesens Capitulum generale dictum recognitionis contractum confirmat. VICARII ET SYNDICI PROVINCIARUM 113.  *In Parlamento Parisiensi.* R. abbas de Septem fontibus, procurator generalis in Gallia. 114.  *Tholosae.* Vicarius : Magister noster Garrice prior de Bolbona ; Syndicus : R. abbas de Riveto. 115.  *Burdigalae.* Vicarius : R. abbas de Riveto. Promotor : fr. Iacobus de Saramea de Scala Dei. 116.  *In utraque Marchia et Biturigia.* Vicarius : R. abbas de Petris. Promotor : prior de Fonte Morigniaco. 117.  *In Alvernia, Vallaya, etc.* Vicarius : R. abbas de Sancto Sulpitio. Promotor… 118.  *In Delphinatu.* Vicarius : R. abbas de Leoncella. Promotor : prior de Bonavalle. 119.  *In provincia Provinciae.* Vicarius : Rector collegii Avenionensis. Promotor : prior de Sinanqua. 120.  *In utraque Pictavia.* Vicarius : R. abbas de Columna. Promotor : R. abbas de Stella. 121.  *In Britannia.* Vicarius : R. abbas de Villanova. Promotor : prior de Begario. 122.  *In Blesensi, Turonensi, Andegavensi provinciis.* Vicarius : R. abbas de Strata. Promotor : prior de Tyronello. 123.  *In Cenomania et monasteriis de Trappa et de Clerets.* Vicarius : Magister noster prior de Persenia. Promotor : fr. Guido Bricel. 124.  *In Normannia.* Vicarius : prior de Voto. Promotor : prior de Mortuomari. 125.  *In Picardia et Bellovacensi.* Vicarius : R. abbas de Loco Dei. Promotor : prior de Ursicampo. 126.  *In Campania.* Vicarius … Promotor : R. abbas de Pietate. 127.  *In Veromandia.* Vicarius : … Promotor : prior de Fusniaco. 128.  *In Burgundia.* Promotor : procurator Cistercii. 129.  *In comitatu Burgundiae.* Vicarius : R. abbas de Monte S. Mariae. Promotor : R. abbas de Clarofonte. 130.  *In Luxemburgo, Verduno et Trevirensi.* Vicarius : R. abbas de Aureavalle, cum potestate subdelegandi. Promotor : … 131.  *In ducatu Sabaudiae.* Vicarius : R. abbas de Stamedio. Promotor : fr. Alphonsus de Cumiana. 132.  *In Pedemontio et universa Italia, eiusque congregationibus.* Vicarius visitator et commissarius : R. abbas de Ponte frigido, alias de S. Georgio Metensi. Promotor : 133.  *In Polonia.* Vicarius : R. abbas de Oliva. Promotor : … 134.  *In Superiore Germania et Helvetia.* Vicarius : R. abbas Salemitanus. Promotor : … 135.  *In Bohemia.* Vicarius : R. abbas de Aula regia. Promotor : … 136.  *In Silesia.* Vicarius : R. abbas Lubensis. 137.  *In Austria.* Vicarius : R. abbas de Sancta Cruce. 138.  *In Styria.* Vicarius : R. abbas Rhunensis. 139.  *In Bavaria.* Vicarius : R. abbas de Alderspach. 140.  *In Franconia.* Vicarius : R. abbas Eberacensis. 141.  *In inferiori Germania, Westphalia et Tractu Rheni.* Vicarius : R. abbas de Vetericampo. 142.  *In regno Navarrae.* Vicarius : R. abbas de Oliva. 143.  *In Hybernia.* Vicarius : R. abbas Dubliniensis [Dublinensis]. 144.  *In Belgio.* Vicarius : R. abbas de Camberona. Promotor : R. abbas de Laude. 145.  *In Leodio.* Vicarius : R. abbas de Alna. 146.  *Procurator generalis totius Ordinis in Curia romana* : R. abbas de Ponte frigido, alias de Sancto Georgio in civitate Metensi. COMMISSIONES 147.  Rmus D. N. comitatum Burgundiae et Belgium visitandum suscepit. 148.  Visitabunt R. abbas de Firmitate : Biturigiam, provinciam Turonensem, Andegavensem, Mayne, Britianniam [Britanniam], Normanniam et Alverniam. — R. abbas de Pontigniaco : Pictaviensem, Xantonensem, Franciae, utriusque Marchiae, Campaniae et Picardiae provincias. — R. abbas de Morimundo : universam Germaniam, Lotharingiam ac provinciam adiacentes. — Visitatio Poloniae Rdo abbati de Charitate ad Lesinas demandata est. 